Man in Pta doodgeskiet, drie vas ná rooftogDie gesteelde goedere waarop die polisie beslag gelê het. Foto: Verskaf ŉ Man is Vrydagoggend in Pretoria doodgeskiet en drie is in hegtenis geneem nadat hulle glo vroeër ŉ huis in Elarduspark in die ooste van Pretoria beroof het. Kapt. Colette Weilbach, woordvoerder van die polisie, het aan Maroela Media gesê die inwoners van die huis was nie tydens die voorval tuis nie. “Daar was wel ŉ opsigter wat op die erf gewoon het. Die verdagtes het die opsigter met ŉ vuurwapen aangehou en hom gedwing om die huis oop te sluit, waarna hulle die huis geplunder het.” Die verdagtes het in ŉ minibustaxi met hul buit van die toneel gevlug. Die opsigter is ongedeerd gelaat. “Die polisie het inligting ontvang dat die taxi na die middestad onderweg was. Inligting oor die voertuig is versprei en die polisie was dadelik op die uitkyk daarvoor.” Die taxi is omstreeks 06:05 in Justice Mohamed-straat (Charles-straat) in Sunnyside opgemerk en van die pad getrek. Die polisie het al vier insittendes beveel om uit die voertuig te klim om deursoek te word. “Een van die mans het uitgeklim met ŉ versteekte vuurwapen. Toe ŉ polisiebeampte hom wou deursoek, het hy ŉ skoot afgevuur. ŉ Ander polisiebeampte het opgetree, teruggeskiet en die verdagte noodlottig gewond.” Die ander drie verdagtes is in hegtenis geneem. Die polisie het beslag gelê op gesteelde goedere wat in die verdagtes se besit gevind is. “Verdere ondersoek het bepaal dat juwele, skootrekenaars en kameras van die goedere was wat in die Elarduspark-huis geroof is.” Die polisie het ook beslag gelê op twee ongelisensieerde vuurwapens en ammunisie. “Die verdagtes is almal in hul 30’s en woon in Mamelodi. Hulle sal na verwagting Maandag in die Pretoria-landdroshof verskyn op aanklagte van poging tot moord, huisbraak, die besit van gesteelde goedere en die besit van ŉ ongelisensieerde vuurwapen en ammunisie.” Die polisie ondersoek die moontlikheid of die mans met ander rooftogte verbind kan word. Genl.maj. Eric Nkuna, waarnemende provinsiale polisiekommissaris, en genl.maj. Jimmy Ledwaba, streeksbevelvoerder van die Sunnyside-kluster, het al die betrokke beamptes geloof vir hul paraatheid en hulle aangemoedig om hul goeie werk voort te sit.